ครม.ให้โครงการเกินพันล้านไม่ต้องรายงานทุก6เดือน
ครม.อนุมัติปลดล็อคส่วนราชการที่มีงบลงทุนโครงการเกิน 1,000 ล้านบาทไม่ต้องรายงานความคืบหน้าทุก 6 เดือน
30 พ.ย. 2553

ครม.อนุมัติปลดล็อคส่วนราชการที่มีงบลงทุนโครงการเกิน 1,000 ล้านบาทไม่ต้องรายงานความคืบหน้าทุก 6 เดือน 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม.)อนุมัติตามที่สำนักเลขาธิการคณะรัฐมนตรี ( สลค. )  เสนอทบทวนแนวทางปฏิบัติเกี่ยวกับการติดตามและการรายงานผลการดำเนินโครงการที่มีงบลงทุนเกินกว่า 1,000 ล้านบาท ที่กำหนดให้ต้องรายงานความคืบหน้าทุก 6 เดือนว่า เปลี่ยนให้ไม่ต้องรายงานทุก 6เดือน เพื่อให้การปฏิบัติงานของส่วนราชการมีความคล่องตัว และยังกำหนดให้ต้องรายงานโครงการที่มีดำเนินการตามมติคณะรัฐมนตรีในเรื่องสำคัญ (มติคณะรัฐมนตรีเมื่อวันที่ 10 เมษายน 2550) ยังต้องให้รายงานความคืบหน้าตามเดิม  
ขณะที่เรื่องที่ ครม. มีมติกำหนดให้หน่วยงานของรัฐรายงานผลการดำเนินงานต่อ ครม.  หาก ครม. มิได้กำหนดระยะเวลาไว้ให้หน่วยงานของรัฐรายงานผลการดำเนินงานต่อคณะรัฐมนตรีอย่างน้อยทุก 3 เดือน ทั้งนี้ ตามระเบียบว่าด้วยหลักเกณฑ์และวิธีการเสนอเรื่องต่อคณะรัฐมนตรี พ.ศ. 2548 กรณีเป็นเรื่องสำคัญ เร่งด่วน หรือที่อยู่ในความสนใจของสาธารณชนให้หน่วยงานของรัฐสามารถรายงานได้ก่อนระยะเวลาที่กำหนดไว้ข้างต้น
ทั้งนี้เห็นควรให้ สลค.ประเมินผลการติดตามผลการดำเนินการตามมติคณะรัฐมนตรีเพื่อเสนอคณะกรรมการประสานงานและขับเคลื่อนการดำเนินงานตามมติคณะรัฐมนตรี (ปคค.) กรณีที่เห็นว่าควรมีการปรับปรุงประเภทเรื่อง แบบรายงาน และระยะเวลาการรายงานผลการดำเนินงานให้มีความเหมาะสมยิ่งขึ้น